Un total de 826 estudiants i professionals de diversos àmbits han passat durant el curs 2015-2016 pel centre d'innovació per la salut 4D Health d'Igualada per formar-se a l'hospital simulat. Durant aquest curs, s’han impartit cursos per a estudiants d’Infermeria, Auxiliar d’Infermeria, cuidadors no professionals, formació per a formadors, tècnics de farmàcia, fisioteràpia o atenció a persones en situació de dependència, entre d’altres disciplines i cursos puntuals. La Universitat de Lleida, el Campus Universitari d’Igualada, la facultat de Ciències de la Salut de Blanquerna-Ramon Llull, la Creu Roja, l’Institut Milà i Fontanals, el Campus Motor o la farmacèutica alemanya Grünenthal han estat les principals institucions usuàries que han realitzat formacions i investigacions al centre amb la simulació com a eina principal. També s’han format al 4D Health professionals en actiu del Consorci Sanitari de l’Anoia, els Bombers de la Generalitat, membres de la Societat Catalana de Farmàcia Clínica o del Consorci Sociosanitari d’Igualada. Pel que fa a les empreses, la farmacèutica alemanya Grünenthal ha disposat del centre 4D Health en dues ocasions durant aquest curs per realitzar proves d’usabilitat centrades en el procés per un aparell dispensador d’analgèsic controlat pel pacient. Així mateix, el 4D Health ha participat enguany en el simulacre d'un accident d'autobús juntament amb els Bombers de la Generalitat, els Mossos d'Esquadra, la Policia Local i membres del Sistema d'Emergències Mèdiques al Campus Motor de Castellolí. L’Hospital simulat 4D Health es troba situat a l’edifici de l’antic hospital d’Igualada i té per objectiu augmentar la seguretat dels pacients i reduir els errors en salut a través de la formació i entrenament dels professionals en un escenari gairebé real. El centre es va inaugurar el març de 2015 amb un cost d'1'5 MEUR i es va finançar gràcies a una subvenció d'un fons europeu FEDER d'innovació. El 4D Health està adscrit al Consorci Sociosanitari d'Igualada, rep el suport de l’Ajuntament d’Igualada i l’Acadèmia de Ciències Mèdiques, i hi col·laboren empreses punteres com la farmacèutica Grífols.

Summary: Més de 800 persones es formen al centre 4D Health d'Igualada durant el curs 2015-2016


L'Ajuntament de Sant Cugat ha alertat de l'augment del pes de les dones joves entre el conjunt de les víctimes de violència de gènere. Segons un informe presentat aquest dimarts pel Consistori, el perfil majoritari de la dona víctima a la ciutat segueix sent el d'una dona d'entre 25 i 44 anys (46%) però el pes de les joves, d'entre 17 i 24 anys, ha passat del 10% al 15% en un any. Així, ha constat un increment del percentatge de dones joves ateses, fins i tot menors. En línies generals, l'informe revela que durant el 2014 els casos de violència de gener van disminuir un 16% en relació al 2013: 41 durant el primer semestre i 61 durant el segon. Durant el primer semestre del 2015 s'ha detectat un cert repunt amb 47 casos.  L'informe analitza les dades dels casos de les dones que han acudit a algun dels serveis municipals de la Xarxa de lluita contra el maltractament i la violència de gènere de la ciutat. En total, el 2014 es van tractar 102 casos, xifra en la mitjana anual a Sant Cugat. El perfil majoritari és el d'una dona de 40 anys, de nacionalitat espanyola que viu amb la parella. El principal canvi en relació a anys anteriors és que en el primer semestre del 2015 les dones sense ocupació tenen un pes major que les ocupades.  L'informe també apunta a una major proporció de casos de violència física, detectats per Mossos d'Esquadra i Policia local, tot i que també és rellevant el percentatge de dones que han patit agressions físiques i que han estat ateses pels CAP. D'altra banda, el 2014 s'ha observat un increment de la proporció de denúncies, tot i que han baixat les denúncies interposades als CAP. Per últim, han descendit les sol·licituds d'ordres de protecció, tot i que el percentatge de concedides ha estat superior. L'alcaldessa de Sant Cugat, Mercè Conesa, ha fet una crida a tota la ciutadania a "implicar-se de forma molt seriosa amb la lluita contra la violència de gènere" perquè ha recordat que no és un problema que només afecti a les dones sinó que "és un problema que té la societat". Conesa ha demanat fer un "replantejament" en la coeducació des del pati de les escoles per preguntar-se "perquè encara avui en dia es perpetuen certs rols culturals i socials basats en la discriminació, que són propis d'altres èpoques".

Summary: Sant Cugat del Vallès detecta un augment de dones joves entre les víctimes de violència de gènere


L'Ajuntament de Girona ha obert un procés, a través de Vivendes Girona SAU, per comprar pisos amb l'objectiu de destinar-los a joves que vulguin emancipar-se. El consistori preveu destinar-hi 2 milions d'euros (MEUR) i ampliar així en prop d'un 20% el nombre d'immobles que actualment té en propietat. Els requisits que estableix el procés és que els pisos siguin a la ciutat, que tinguin una superfície mínima construïda de 40 metres quadrats, que costin un màxim de 95.000 euros i que es puguin escripturar abans del 21 de desembre d'aquest any. Paral·lelament, el consistori està ultimant també l'adquisició de nou pisos més per ampliar la borsa d'habitatge social de l'Oficina Municipal d'Habitatge.  Girona destinarà 2 MEUR a l'adquisició de pisos per a facilitar l'emancipació de joves. Un 25% d'aquest import (uns 500.000 euros) es destinaran a comprar-los a través del dret de tanteig i retracte. Amb la mesura, preveuen ampliar en un 20% el nombre de pisos que el consistori té en propietat. L'Oficina Municipal d'Habitatge, que coordinarà les noves adquisicions, gestiona 263 pisos, 154 dels quals són propietat de l'Ajuntament.   L'Ajuntament, a través de Vivendes de Girona SAU, ha obert el procés que estableix que els habitatges que es comprin tinguin un mínim de 40 metres quadrats, no costin més de 95.000 euros, que estiguin ubicats a la ciutat i que es puguin escripturar abans del 21 de desembre. El consistori calcula que podrà comprar un mínim de 23 pisos.  Els interessants a vendre poden presentar la seva sol·licitud a partir de la setmana que ve a través de l'Oficina Municipal d'Habitatges i a través del registre electrònic de l'Ajuntament. El procediment de selecció i adjudicació es farà per concurs públic. Entre les condicions, s'estableix que els pisos estiguin lliures de càrregues econòmiques.  L'alcaldessa de Girona, Marta Madrenas, ha assegurat que es tracta d'un "pas endavant important" per facilitar l'accés "universal" a l'habitatge a la ciutat. "L'entenem com un repte de país i ara tenim la oportunitat financera per començar a fer-hi front", afegeix.  Madrenas ha dit que els requisits per accedir-hi es fixaran més endavant però ha avançat que aniran destinats a joves de la ciutat que treballin i que es plantegen establir termini màxim de tres anys per facilitar la rotació.  Paral·lelament, estan ultimant la compra de nou habitatges més per ampliar la borsa social. Es tracta, d'un edifici de sis pisos del carrer Narcís Monturiol, dos pisos més a Sant Narcís i un a Santa Eugènia.

Summary: Girona destinarà 2 MEUR a la compra de pisos per facilitar l'emancipació de joves


El proper 12 de setembre comença un nou curs escolar i altra vegada ho fa amb xifra històrica d'alumnes. El Departament d'Ensenyament calcula que hi haurà 1.570.011 alumnes matriculats, 7.822 més que l'any passat, amb un increment més gran a la Primària, Secundària i a la postobligatòria i un descens, de 10.000 alumnes, al 2n cicle d'Infantil. Per atendre tota aquesta població escolar, es comptarà amb 798 docents més que l'any passat. 140 professionals es destinaran a l'educació inclusiva mentre que 400 treballaran als centres d'alta complexitat. Com a novetat, els substituts començaran a treballar 4 dies abans que comenci el curs per conèixer el centre, el claustre i les matèries que han d'impartir. El curs escolar començarà el proper 12 de setembre amb un increment de 7.822 alumnes matriculats respecte les dades de l'any passat. Així, la població escolar a Catalunya serà de 1.570.011 alumnes, una xifra història. Per etapes educatives, el major creixement es dóna a l'ESO, però també a Primària, mentre que el 2n cicle d'Educació infantil perd 10.000 alumnes a causa de la baixada de la natalitat. També suma alumnes l'oferta postobligatòria, sobretot a l'oferta pública, un fet que la consellera d'Ensenyament, Meritxell Ruiz, ho ha qualificat de ''bona notícia'' pel país.  L'augment d'alumnes es compensa amb un increment del cos de docents amb 798 professionals més, fent un total de 66.461. 140 d'aquests docents treballaran per a l'educació inclusiva, ja sigui en Unitats de Suport a l'Educació Especial, que se'n creen 50 de noves, en itineraris formatius específics (IFE) de formació professional o en serveis educatius que atenen els alumnes amb necessitats. L'increment de docents també es destinarà als 340  centres d'alta complexitat, amb 400 docents més. A banda, i per continuar potenciant l'autonomia de centres, s'han creat nous perfils professionals i 3.410 llocs de treball responen a necessitats del projecte educatiu del centre, un 35% més que el curs anterior. Com a novetat d'enguany, el personal substitut començarà a treballar el 8 de setembre, 4 dies abans de l'inici de les classes, per donar temps a conèixer el centre, el claustre i les matèries, a diferència dels últims anys, en què s'incorporaven amb l'arribada dels alumnes. A falta de saber exactament quants substituts es necessiten, la consellera ha explicat que la mesura té un cost aproximat d'uns 300.000 euros diaris, per tant, 1,2 MEUR en total. Ruiz ha volgut destacar que el decret de substitucions, Catalunya ''no el va aplicar mai literalment'', sinó que ha anat fent excepcions en funció de les necessitats, i per això destaca que, en un 76% d'aquestes substitucions es fan igual que es feien abans de les imposicions del decret.  L'equilibri entre la població escolar i els docents han fet baixar les ràtios, sobretot a Infantil. La consellera ha explicat que actualment, la ràtio mitjana dels grups de P3 és de 20,7 alumnes, mentre que el curs 2011-2012 era de 22,9.  A Secundària, la mitjana és de 28,2, 4 dècimes per sota de fa 4 anys. Ruiz ha destacat que pràcticament tots els grups d'educació infantil estan per sota dels 25 alumnes, i només un 3'3% té ràtio 25 o superior, i a Secundària, el 98% també està per sota de 30 alumnes per aula.  Pel que fa a les oposicions previstes per a professors de la formació professional, Meritxell Ruiz ha assegurat que es poden fer perquè depenien del pressupost del 2015 i s'han destinat a aquesta etapa per l'increment que ha patit els darrers anys i l'impuls que se li vol donar. Tot i no posar cap data sobre la taula, no ha descartat convocar futures oposicions en altres etapes i ha destacat que s'hauran de fer en funció de l'evolució de l'alumnat que els propers anys creixerà a Secundària.  En aquest sentit, i amb la pròrroga de pressupostos, Ruiz ha recalcat que s'ha fet un esforç per reprioritzar i evitar que els projectes del Departament se'n veiessin afectats.  50 escoles rurals implantaran el primer cicle d'educació infantil El que el curs passat va començar com una prova pilot a 7 escoles rurals de Lleidai Terres de l'Ebre, que acollien el primer cicle d'educació infantil, s'estén aquest curs a 50 escoles en total gràcies a la bona acollida de la iniciativa i a la petició de molts ajuntaments. Això, suposa un increment important en alumnes i en distribució territorial.  Menys escoles en mòduls i primera construcció de consum quasi zero El curs també comença amb mòduls prefabricats per acollir alguns alumnes. En total n'hi ha 1.100 però el Departament prioritza fer desaparèixer les escoles que estan totalment en mòduls. Per això, destaca que des del 2008, quan hi havia 120 escoles en barracons, s'ha arribat als 86, quatre menys que l'any passat.  Per aquest curs, es creen administrativament 6 escoles, dos instituts i 2 instituts escola. De nova construcció  se'n fan 9, sis escoles i tres instituts, mentre que es rehabiliten 3 escoles i 2 instituts. D'obres de millora se n'han fet a 383 centres. Una de les novetats però, d'enguany, és la primera construcció de consum quasi zero, que s'ha dut a terme a l'ampliació de l'institut de Pallejà, amb la implantació de mesures d'estalvi i d'eficiència energètica per gastar el mínim possible. Així, tal i com ha explicat la consellera, s'ha potenciat la ventilació de cara a l'estiu, i s'ha treballat per aprofitar l'efecte hivernacle de l'edifici a l'hivern.  Es mantenen les ajudes per llibres i les beques menjador Per aquest curs, el Departament destinarà 4 MEUR a les ajudes per llibres de text, i s'amplien el nombre de centres que se'n beneficiaran, fins a 960, inclosos tots els d'alta complexitat. Pel que fa a les beques menjador, encara sense dades definitives, Ensenyament garanteix l'ajut a totes les sol·licituds que compleixen els llindars establerts, així com les situacions sobrevingudes. Per això, preveu un augment de la despesa de  12 MEUR.

Summary: El curs escolar torna a créixer en alumnes i començarà amb una xifra històrica, 1.570.000


Els Mossos d'Esquadra han detingut nou persones en una operació contra els Lating Kings a Barcelona, l'Hospitalet de Llobregat, Badalona i Santa Coloma de Gramenet. L'operatiu policial ha començat aquest divendres a primera hora i s'ha allargat fins a quarts de deu del matí. Els agents han duta a terme tres registres en immobles de Barcelona i un altre en un habitatge de Santa Coloma de Gramenet. Als detinguts se'ls acusa dels delictes de pertinença a grup criminal i de coacció. El cas es troba sota secret d'actuacions.

Summary: S'eleven a nou els detinguts en una operació dels Mossos d'Esquadra contra els Latin Kings


El PP ha portat a la fiscalia la filtració a manters d'operacions policials contra la venda ambulant. Un sindicat de la Guàrdia Urbana va denunciar que treballadores socials de l'Ajuntament havien alertat els venedors tot just abans que arribessin els agents. Ho ha explicat el líder popular al consistori, Alberto Fernández Díaz, que ha explicat que ha pres aquesta decisió després del "rebuig sistemàtic" de l'alcaldessa, Ada Colau, a donar explicacions sobre les investigacions que s'haurien de fer d'ofici. Fernández Díaz ha alertat que si aquestes filtracions són certes suposarien diversos delictes.

Summary: El PP porta a la fiscalia la filtració a manters d'operacions policials contra la venda ambulant


La diputada de la CUP Anna Gabriel ha retret al president de al Generalitat, Carles Puigdemont, que no parlés de la “diversitat ideològica” que ha defensat que hi ha dins del moviment independentista durant la conferència al Parlament europeu. Des de l’hemicicle del Parlament català, Gabriel ha expressat que discrepen d’alguns dels elements que van formar part de la xerrada, entre els que ha situat el fet que Puigdemont va “insistir” que la independència es faria “en el marc de la Unió Europea”, l’aposta per un referèndum pactat amb l’Estat i el model econòmic amb un important paper del turisme. El vicepresident del Govern, Oriol Junqueras, li ha respost que sempre que ell parla del procés ho fa destacant que és un procés “transversal” tant ideològicament com socialment.  Durant el període de preguntes als consellers, Gabriel ha explicat que van seguir “amb atenció” la conferència que van oferir Puigdemont, Junqueras i el conseller d’Exteriors, Raül Romeva. La diputada ha dit que des de al CUP “discrepen” d’alguns dels extrems que s’hi van expressar i ha reivindicat que s’hauria d’haver expressat la “diversitat de pensament” lluny de l’“homogeneïtzació”. Sobre aspectes concrets, ha dit que per exemple haurien de ser els ciutadans els que haurien de poder decidir sobre quin seria la situació en relació a la UE i ha insistit en el fet que el referèndum pactat amb l’Estat no és possible. Gabriel ha assegurat que la “unilateralitat” és la única via “realista” i per això ha fet una crida a no crear “falses expectatives” i a convidar a totes les forces polítiques a favor del referèndum a treballar per trobar les garanties a la consulta. Junqueras ha estat l’encarregat de respondre Gabriel, defensant que en la seva intervenció, i sempre que ho fa, va intentar transmetre la diversitat del procés. Ha afegit que tot i ser conscients que la relació que un futur estat independent ha de tenir amb les institucions europees no és vista de la mateixa manera per tots, el Govern tenia l’”obligació” d’explicar-se en un escenari com el Parlament europeu. A més, ha garantir la voluntat d’incorporar “quants més grups i sensibilitats millor”.  Pel que fa al referèndum pactat, ha asseverat que les circumstàncies actuals i la “negativa” del govern de Mariano Rajoy el fan “poc probable” i ha assegurat que el Govern no es distraurà del seu compromís. Ha dit però que això “és compatible amb l’acte de pedagogia” que es va fer a Brussel·les.  Gabriel li ha respost que el referèndum pactat “no és poc probable sinó impossible” i per això ha demanat preparar el país per al “conflicte democràtic d’altíssim nivell” al que s’enfronta, així com “començar a vincular referèndum i procés constituent”.

Summary: La CUP va trobar a faltar que Puigdemont transmetés la "diversitat ideològica" de l’independentisme a Brussel·les


El Ple de la Diputació de Lleida ha donat llum verda al pressupost de la institució per al 2016, que ascendeix a 103,6 milions d'euros, un 2,5% inferior al de l'actual exercici sobretot per la reducció de les aportacions de l'Estat. Els comptes han prosperat amb els vots favorables de CiU, ERC, UA i PSC; el PP i Ciutadans s'han abstingut, mentre només la CUP hi ha votat en contra, trencant-se així la unanimitat amb què s'havien aprovat els pressupostos a la institució en els darrers quatre anys. Altrament, el Ple també ha aprovat, amb el suport de CiU, ERC i la CUP, una moció de suport a la declaració aprovada pel Parlament per iniciar la desconnexió d'Espanya. La Diputació de Lleida ha aprovat els seus pressupostos per al 2016 tot i que trencant-se la tònica dels darrers quatre anys ja que en aquesta ocasió no han prosperat per unanimitat. Els comptes han rebut, però, un ampli suport, el de 20 dels 23 diputats presents –Paco Cerdà (UDC) i Miquel Serra (ERC) no han assistit al Ple-. Així, CiU, ERC, UA i PSC han votat a favor del projecte de pressupost presentat per l'equip de govern; Ciutadans i el PP s'han abstingut, mentre el regidor de la CUP ha emès l'únic vot contrari.  ERC, PSC i UA, han acceptat per donar-hi suport els compromisos del president de la institució, Joan Reñé, en relació amb algunes les esmenes presentades, de la mateixa que PP i C's han optat per abstenir-se. Joel Jové, el representant de la CUP, ha justificat el vot en contra en entendre que "hi ha molta despesa sobredimensionada i supèrflua" ens els comptes de la diputació, i per no compartir que s'inclogui dins la partida destinada a Salut Pública alguns conceptes com ara el manteniment de piscines, contractació de socorristes, l'aigua d'ús públic, tanatoris o cementiris, entre altres. Jové també ha lamentat no haver pogut disposar de més temps per analitzar la proposta de l'equip de govern.   El pressupost per al 2016 se situarà en els 103,6 milions d'euros, un 2,5% menys que el del 2015, sobretot per la reducció de la participació que rep la institució dels impostos de l'Estat. Els comptes segueixen prioritzant el suport al món local, destinant-hi 40 milions d'euros directes -32 milions corresponents a les línies específiques i plans vigents i 8 milions a Salut Pública-, així com la contenció de la despesa i seguir reduint l'endeutament. L'objectiu és situar la ràtio del deute a finals de l'any vinent una mica per damunt del 30% en relació als ingressos corrents de la institució, amortitzant 1,5 milions d'euros durant el 2016 i reduint el deute en 7 milions d'euros.  Els ajuntaments i els consells comarcals disposaran novament de les línies d'ajut específiques o els plans vigents, com són el suport a les llars d'infants municipals i al transport escolar no obligatori (3,4 milions d'euros), les aportacions del Pla Específic (que preveu 3,6 milions d'euros per a inversió i despesa ordinària) i la inversió del Pla d'aigües (amb una anualitat inicial d'1 milió d'euros). També es mantenen els convenis amb els consells comarcals d'assistència econòmica i administrativa (3 milions d'euros)  i, com a novetat, es posa en marxa un tercer pla destinat a la conservació de camins d'accés a nuclis de població, on s'actuarà en paral·lel a la xarxa de la pròpia institució.  La partida per a Transparència i administració electrònica és la que més creix en els comptes i comptarà amb una dotació de 2,7 milions d'euros, per  a l'adquisició i implantació de totes les aplicacions informàtiques que han de facilitar una administració més àgil en la tramitació d'expedients i per donar suport  la mateixa institució i als ajuntaments en el compliment de la Llei de Transparència, entre altres objectius. Altrament, el pressupost del Patronat de Turisme es consigna amb 3,2 milions d'euros i el de l'Institut d'Estudis Ilerdencs (IEI), amb 5,8 milions. L'assignació al Patronat de Promoció Econòmica serà de 2,1 milions d'euros i a l'Organisme Autònom de Gestió i Recaptació de Tributs (OAGRTL), de 5,9 milions. Els vots favorables de CiU, ERC, la CUP i l'abstenció del PSC i UA han impedit que prosperés el punt d'una esmena als pressupostos presentada pel PP reclamant la supressió de l'aportació de la diputació lleidatana a l'Associació de Municipis per la Independència (AMI).   Moció de suport a l'inici del procés de desconnexió d'Espanya El Ple de la Diputació de Lleida també ha donat llum verda a una moció presentada pels grups de CiU, ERC i la CUP, de suport a la resolució independentista aprovada pel Parlament que promou l'inici del procés de desconnexió d'Espanya. El text ha rebut el suport dels tres grups que l'han presentat, mentre PSC, UA, C's i el PP l'han rebutjat.  Per contra, no ha prosperat, pels vots contraris de la CUP, ERC i CiU, una moció presentada per UA i el PSC en defensa del compliment de la legalitat vigent i per avançar cap a la reforma constitucional i cap a un estat federal, després de les eleccions del 27-S i de la resolució rupturista aprovada pel Parlament.  Finalment, el Ple de la Diputació ha aprovat per unanimitat dues mocions. La primera, en defensa d'una sanitat pública de qualitat i d'un Servei d'Emergències Mèdiques (SEM) "digne". La segona, reclama la implementació de polítiques per a les zones de muntanya i fer-hi viable l'activitat agrícola, ramadera i de les indústries de transformació, a partir de destinar-hi diners de la nova PAC.

Summary: La Diputació de Lleida aprova el pressupost per al 2016 per àmplia majoria i amb només el rebuig de la CUP


La síndica de greuges de Barcelona, Maria Assumpció Vilà, ha denunciat que de les 902 àrees de joc i espais lúdics de Barcelona "només 5 tenen tots els elements d'inclusió universal, 10 són plenament accessibles i 22 tenen algun element d'inclusió universal. Vilà considera que les xifres evidencien que "la infraestructura lúdica de la ciutat no és prou diversa per oferir propostes inclusives per a la infància barcelonina". Per aquest motiu ha decidit actuar d'ofici i endegar una investigació sobre aquesta situació. La Síndica està "estudiant i analitzant" el Pla del joc a l'espai públic presentat per l'Ajuntament de Barcelona el 2019 "per veure quin grau d'implementació tindran jocs infantils inclusius". La Sindicatura de Greuges de Barcelona ha recordat que cal que els espais de joc infantil tinguin en compte criteris d'accessibilitat física, cognitiva i  comunicativa i que també comptin amb elements de joc certificat com a inclusius, que permetin als infants amb diversitat funcional gaudir-ne com la resta.  El 2016 una família amb un fill amb diversitat funcional va contactar amb la Síndica per denunciar el dèficit de parcs infantils en què el seu fill amb diversitat funcional pogués jugar amb total normalitat. Tres anys més tard han expressat que la situació "segueix igual i no ha millorat". "Cal tenir en compte i diferenciar que no només es tracta d'accessibilitat física als espais de joc infantil, sinó que el joc en qüestió també sigui inclusiu des del punt de vista comunicatiu i cognitiu", ha explicat la síndica Vilà en un comunicat.

Summary: La Síndica de Barcelona demana més zones de joc infantil accessibles i inclusives


La dinovena campanya d'excavacions al jaciment del poblat ibèric de l'Assut de Tivenys (Baix Ebre) ha permès descobrir un tram de muralla exterior. Aquest és el principal resultat dels treballs efectuats durant dos setmanes per l'equip del Grup de Recerca Seminari de Protohistòria i Arqueologia (Gresepia) de la URV. Segons el director de les excavacions i professor d'Història Antiga de la URV Jordi Diloli, les tasques s'han centrat a excavar el traçat del que serà el nou camí d'accés al jaciment, amb la sorpresa de "topar amb la muralla". "Pel que hem pogut veure té unes mides considerables i ens confirma les dimensions de la jaciment, que és d'uns 5.000 metres quadrats", ha apuntat. La muralla hauria estat construïda al segle V abans de la nostra era (ANE), una data que no ha estat corroborada, atès que es troba a la part més baixa del jaciment, força lluny de les estructures excavades. El poblat, que destaca per haver estat habitat entre el segle VII abans de la nostra era i fins l'època romana, s'ha convertit també en un cas singular per la forma circular de la seva torre central, situada al punt més alt del turó que domina el riu Ebre.  Segons Diloli, es tracta d'una troballa important que se suma a la descoberta durant la campanya anterior de la que seria una doble porta d'accés al jaciment, situada al costat de la torre circular. En aquestes dos setmanes han participat en les tasques arqueològiques unes quinze persones, entre arqueòlegs professionals i estudiants del Curs d'Arqueologia de la URV. A banda de la muralla també han trobat molts fragments de ceràmica grega i una moneda també grega provinent de Massalia, actual Marsella. Aquesta primera fase d'excavacions del 2018 ha tingut un pressupost de 8.000 euros, finançats a parts iguals per la URV, la Diputació de Tarragona i l'Ajuntament de Tivenys. Els treballs, que finalitzen aquest divendres, es reprendran el mes de setembre durant dos setmanes més, amb la idea de completar la tasca iniciada aquest mes de juliol. Els últims anys, a banda d'excavar, les campanyes arqueològiques de l'Assut han servit també per consolidar els diferents elements arquitectònics localitzats. "Ens trobem que ara ja hi ha moltes coses que es poden veure, però és molt difícil accedir al jaciment, fins i tot a peu. D'aquí la necessitat de condicionar un camí d'accés", argumenta Diloli, tot assenyalant que a final d'any han de tenir realitzat el projecte amb el traçat definitiu. La principal singularitat del jaciment de l'Assut és el fet que va estar poblat durant un llarg període de temps. Des del segle VII ANE fins al segle I ANE, ja en època romana. I entre els diferents elements descoberts destaca la torre circular, situada  al punt més alt del turó. Data del segle VI abans de la nostra era (ANE) i va funcionar com un element aïllat del poblat fins a mitjans del segle V ANE quan es va integrar dins la nova planificació urbanística de l'assentament. Es creu que era la residència del cabdill i va ser destruïda per un violent incendi a l'inici del segle II ANE.

Summary: Descobert un tram de muralla exterior al poblat ibèric de l'Assut de Tivenys


El president de la Generalitat, Quim Torra, ha demanat al president espanyol, Pedro Sánchez, que se suspengui la regla de despesa, i apliqui un paquet de mesures socials davant la crisi del coronavirus. En una roda de premsa telemàtica després de la reunió amb Sánchez i la resta de presidents autonòmics, Torra també ha dit que ha avalat la pròrroga d'estat d'alarma i ha demanat a ERC i JxCat que hi votin a favor al Congrés: "No m'hi he oposat, s'ha de fer". Torra també ha anunciat que el Govern aprovarà en les properes hores una resolució per establir que, en totes les empreses, la distància mínima exigible entre treballadors i usuaris sigui de 1,5 metres -amb les excepcions del personal sanitari, serveis socials i forces de seguretat.

Summary: Torra demana a Sánchez que suspengui la regla de despesa i apliqui mesures socials davant la crisi del coronavirus


La presidenta en funcions del Consell de Govern de la CCMA, Núria Llorach, ha confirmat aquest divendres al Parlament l’aprovació d’un avantprojecte de pressupost pel 2016 expansiu, després d’anys de reduccions. Llorach ha detallat que l’ens compta amb disposar de 337 milions d’euros (el 2015 van ser 304MEUR), per la qual cosa ha sol·licitat al Govern de la Generalitat un increment de les aportacions per valor de 26 milions d’euros, “per afrontar amb qualitat els serveis que s’han de prestar”. La contenció pressupostària dels darrers anys s’ha traduït en la reducció de l’11% del personal, un 51% de reducció en inversions i una reducció del 54% en la compra de continguts audiovisuals, ha recordat Llorach.

Summary: La CCMA demana al Govern un increment de 26 milions en el pressupost del 2016


Els Mossos d'Esquadra  van detenir el passat 26 de gener a Ripoll un jove per cometre tres robatoris violents. El lladre té 22 anys i és de nacionalitat espanyola i veí de la població. El lladre abordava les víctimes per l'esquena i els robava els diners que duien a sobre. Els robava de forma violenta i intimidatòria, amb estrebades i fins i tot esgrimint una arma blanca. Els fets es remunten als dies 30 i 31 d'octubre de l'any passat, quan els mossos van tenir coneixement que s'havien produït diversos robatoris amb violència a la zona de la Carretera de Barcelona de la capital del Ripollès. El lladre sempre feia servir el mateix sistema per cometre els robatoris. Abordava les víctimes per l'esquena i els robava els diners de forma violenta i intimidatòria, amb estrebades i fins i tot esgrimint una arma blanca.   El dia 30 d'octubre, pels volts de dos quarts de nou del matí, mentre una dona passejava a l'alçada dels jutjats de la ciutat, un home li va intentar sostreure, sense èxit, la bossa de mà que portava creuada a l'esquena. El segon fet es va produir la mateixa tarda, pels volts de les set, quan el lladre va robar la bossa de mà d'una altra dona que caminava pel carrer. En aquesta ocasió el lladre va fugir amb la bossa de mà, va agafar uns 80 euros que contenia, i va llençar-la entre uns matolls propers al lloc.   La mateixa nit, al voltant de les onze, es va cometre el tercer robatori violent. Aquest cas va ser a la pujada del mirador. Un matrimoni d'edat avançada estava a punt d'entrar dins el seu cotxe, quan el lladre els va abordar esgrimint un ganivet. Va fer caure l'home al terra i els va sostreure uns 50 euros.    El detingut, sense antecedents, van passar el 27 de gener a disposició del jutjat d'instrucció en funcions de guàrdia de Ripoll, que va decretar la seva llibertat amb càrrecs.

Summary: Els Mossos detenen un jove per cometre tres robatoris violents a Ripoll


L'aturada de 24 hores que el 29 de novembre faran taxistes arreu de l'Estat començarà a Barcelona sis hores abans que a la resta d'indrets. Així, la protesta anirà de les 00.00 h del 29 de novembre a les 00.00 h del 30. A les altres ciutats seran de 06.00 h del 29 a 06.00 h del 30. Les associacions Paktaxi, TLU, STAC, ANGET, Élite Barcelona van celebrar ahir una assemblea a l'aeroport de Barcelona en la qual es va decidir el canvi per majoria. Des de les associacions es justifica el canvi pel fet que s'havien rebut queixes que indicaven que l'horari de sis a sis semblava dissenyat per a les flotes del sector. L'aturada protesta contra la concessió de llicències de lloguer de vehicles amb conductor (VTC) que el sector considera competència deslleial.

Summary: L'aturada de taxistes del 29-N començarà a Barcelona sis hores abans que a la resta de l'Estat


El Parlament ha aprovat aquest dimecres el Projecte de llei d'arquitectura, que té per objectiu establir mesures per al forment i impuls de la qualitat artquitectònica i posar en valor el seu interès públic. El text ha rebut els vots a favor de JxSí, PSC, PPC, CSQP i el del diputat no adscrit Germà Gordó; l'abstenció de Cs i els vots en contra de la CUP. La norma estableix mesures de foment i impuls de la qualitat arquitectònica i urbanística, de la contractació, direcció i execució de les edificacions i de la urbanització dels espais públics. A més busca reforçar la transparència i la publicitat de la contractació pública i establir mesures per potenciar-hi la participació de petits despatxos, joves professionals i altres col·lectius.  El conseller de Territori i Sostenibilitat, Josep Rull, ha assegurat que aquesta iniciativa legislativa es dirigeix a tots els professionals que intervenen en el procés de creació arquitectònica i no només als arquitectes.  El text declara també d'interès públic la creació arquitectònica, estableix que les administracions han de fomentar-ne els valors i promoure-la i crea el Premi Catalunya d'Arquitectura i de Patrimoni Construït.  En el moment de l'aprovació hi eren presents al Parlament diversos degans i presidents de col·legis professionals i representants de l'Associació Catalana de Municipis i Comarques i la Federació Catalana de Municipis, entre d'altres.

Summary: El Parlament aprova la llei d'arquitectura amb els vots a favor de JxSí, PSC, CSQP i PPC


Des d’aquest dimecres, les banderes dels edificis oficials i dels vaixells de l’Armada onegen a mig pal  ACN Madrid .-El president del govern espanyol, Pedro Sánchez, la vicepresidenta primera, Carmen Calvo, la ministra d'Exteriors, Arancha González Laya i diversos càrrecs, funcionaris i personal de la Moncloa han guardat un minut de silenci a les 12 del migdia a les escales del complex presidencial en record de les víctimes del coronavirus. A la mateixa hora, la presidenta del Congrés, Meritxell Batet, ha interromput la sessió a la cambra baixa –on s’està celebrant un ple- per fer un minut de silenci en homenatge els morts. Les commemoracions s’han fet coincidint amb l’inici dels deu dies de dol oficial per les víctimes de la covid-19. Des d’aquest dimecres, les banderes dels edificis públics i dels vaixells de l’Armada onegen a mig pal en senyal de dol.

Summary: Minut de silenci a la Moncloa i al Congrés per les víctimes del coronavirus en l’inici dels deu dies de dol oficial


L'alcaldessa de Barcelona, Ada Colau, demanarà més agents dels Mossos d'Esquadra a la ciutat per fer front als problemes més complexos, com per exemple el dels narcopisos, ja que és la seva obligació com a màxima responsable política de la ciutat. Així s'ha expressat en la roda de premsa posterior a la primera reunió de la Junta Local de Seguretat de Barcelona amb el nou conseller d'Interior, Miquel Buch, que, per la seva banda, li ha respost que "ara per ara" aquest reforç no està previst, perquè ja hi ha un pla de treball dissenyat a nivell de tot Catalunya per als propers mesos. Amb tot, el titular d'Interior ha deixat clar que les estratègies en seguretat no són "rígides", sinó que són "molt movibles, en funció de la realitat de cada punt i moment". (En aquesta actualització, s'afegeix informació de la nota de premsa conjunta del Departament d'Interior i l'Ajuntament de Barcelona).  Colau ha assegurat que està "molt contenta" amb el treball policial a peu de carrer a la ciutat de Barcelona i la coordinació entre els cossos de seguretat. A més, ha destacat la voluntat de "coordinació" que han ratificat les diferents administracions en la reunió de la Junta Local de Seguretat celebrada aquest dimecres al matí al consistori, la primera després de la formació del Govern de la Generalitat que encapçala Quim Torra.  Ara bé, l'alcaldessa ha afirmat que aquest juliol s'incorporaran a la Guàrdia Urbana de Barcelona més de cent agents d'una nova promoció i que molts es destinaran a Ciutat Vella. Per a Colau, l'Ajuntament de Barcelona fa un "esforç extraordinari" per garantir la seguretat a la ciutat i per això també demanarà més efectius dels Mossos d'Esquadra.  Buch ha reconegut que Colau farà "bé" de reclamar més efectius policials per a la ciutat perquè és la seva feina i en aquest sentit ha recordat que l'entén perquè també ha estat batlle, de Premià de Mar (Maresme). Ara bé, el conseller d'Interior ha assenyalat que ara, a ell, li toca "mirar la realitat de tots els municipis de Catalunya, i Barcelona amb la seva importància".  El titular d'Interior ha resolt que "ara per ara" no està previst aquest increment d'agents dels Mossos d'Esquadra a Barcelona, si bé ha puntualitzat que "en un moment donat es poden moure o destinar-hi efectius o canviar estratègies". Hores extraordinàries dels Mossos  Segons la nota de premsa conjunta de l'Ajuntament de Barcelona i el Departament d'Interior, els Mossos d'Esquadra ampliaran els actuals dispositius amb hores extraordinàries per reforçar les necessitats de la ciutat durant l'estiu. En aquest sentit, el Pla d'Estiu que es posa en marxa a la ciutat de Barcelona preveu reforçar i ampliar amb hores extraordinàries els dispositius de seguretat per part de diferents unitats del cos, com ara les Unitat de Seguretat Ciutadana, les Àrees Regionals de Recursos Operatius i la Brigada Mòbil. Aquesta mesura s'ha implementat durant l'estiu dels darrers anys com a resposta a la falta de convocatòries de noves promocions de Mossos d’Esquadra, segons explica Interior.

Summary: ACTUALIZACIÓ:Colau demana més agents dels Mossos a Barcelona i Buch li respon que aquest reforç no està previst "ara per ara"


Després de quatre edicions celebrant-se a la presó de Brians 2, la Lliga de debat a centres penitenciaris organitzada per la Universitat Pompeu Fabra (UPF) s'ha reinventat enguany en clau feminista organitzant la primera edició en una presó de dones, la de Brians 1 que aquest dijous al vespre ha acollit la final. Vist l'èxit d'edicions anteriors, on va quedar demostrat que l'oratòria és una eina "perfectament exportable a les presons", els organitzadors van veure la necessitat de treballar per primer cop amb recluses, un col·lectiu "força invisibilitzat". La Talita, una de les participants, destaca que, més enllà del fet d'aprendre a parlar en públic, ha agraït l'entrega "total" i "sense prejudicis" de les formadores.   La Lliga de debat a centres penitenciaris és un projecte organitzat per la UPF en coordinació amb personal de la presó, enguany de Brians 1, i que compta amb la col·laboració del Consell Social de la UPF.  En aquesta cinquena edició, la primera que es fa en una presó de dones, la formació de les 12 participants ha durat una setmana amb sessions de dues hores a les tardes. A partir d'aquí, i un cop formats els equips participants, el passat 18 i 19 de novembre es va celebrar la primera fase de la lliga i aquest dijous al vespre la gran final on les oradores ha debatut sobre si la cultura fa o no lliure a l'ésser humà.  Malgrat que durant el procés de formació s'insisteix en el fet que l'objectiu "no és guanyar" i sí descobrir capacitats que tots tenim però que moltes vegades no coneixem, enguany el jurat format entre d'altres per la periodista Mònica Terribas ha decidit que l'equip guanyador ha estat 'Diverso' i la millor oradora Talita. En declaracions a l'ACN, Gemma Garcia, cap del servei d'atenció a la comunitat universitària de la UPF, explica que el que persegueix aquesta iniciativa és que les internes adquireixin competències i habilitats comunicatives que després els puguin ser útils en el procés de reinserció. Aquí, Garcia, a banda de destacar el valor de l'oratòria com a eina educativa que permet a les participants millorar de manera "ràpida i àgil" les seves habilitats comunicatives, posa en valor que és també una "potent" eina de responsabilitat social perquè "empodera i porta a un procés de coneixement personal molt important".  Per Garcia, la lliga és "una oportunitat de trencar barreres i estigmes i acostar la universitat a les presons" i destaca que el fet de treballar per primer cop amb dones recluses ha servit per incorporar visió de gènere a l'oratòria. "Les hem fet conscients que les dones tenim una manera diferent d'expresar-nos que de vegades ens penalitza i que això és un estigma que cal eradicar", afegeix. També és d'aquest parer l'Andrea Terrón, una de les formadores participants, que ha celebrat el fet de poder treballar amb dones perquè normalment "no se les ensenya a dominar l'oratòria".  Les internes participants han valorat molt positivament la iniciativa destacant que a partir d'una feina en equip han pogut perdre la por i parlar amb més seguretat en públic, un aspecte que les "fa sentir millor amb sí mateixes" i que intueixen que les pot ajudar un cop fora de la presó. "Jo sóc una persona molt introvertida a qui treballar la expressió verbal i no verbal durant aquests dies li ha servit per perdre la por de parlar en públic", apunta la Camila. Al seu torn, la Talita destaca que participar en la lliga li ha servit per tornar a estudiar i a aprendre de "gent que en sap" com les formadores, totes elles voluntàries, que, deixant de banda tot "prejudici", s'han bolcat per transmetre els seus coneixements.

Summary: La Lliga de debat a centres penitenciaris es reinventa en clau feminista treballant per primer cop amb dones recluses


El Ple de l'Ajuntament de Calafell ha aprovat aquest dilluns al vespre unànimement eliminar del municipi totes les referències de la família Pujol-Ferrusola. L'acord s'ha pres arran d'una moció presentada pel PSC, i comporta esmenar la signatura de l'expresident al llibre d'honor del consistori i substituir totes les plaques commemoratives del municipi on aparegui el nom de Jordi Pujol i Soley per plaques noves on no hi hagi "cap referència a la seva figura". Al mateix temps, l'Ajuntament instarà l'entitat Bot Salvavides a retirar el títol de Padrina d'Honor del Bot a Marta Ferrussola, que va ser nomenada com a tal l'any 1989. Finalment, la moció aprovada també comporta retirar els anteriors honors a l'expresident que hagués aprovat el Ple i qualsevol referència a les planes web i xarxes socials. El PSC ha defensat la proposta recordant que Jordi Pujol i Soley està actualment imputat per un delicte de blanqueig de capitals després que ell mateix hagués confessat que havia tingut una gran quantitat de diners ubicats a l'estranger, provinents d'una deixa del seu pare, els quals no va regularitzar fins l'any 2014.  Al text aprovat de forma unànime, el grup socialista ha afirmat que "en molts discursos des de la tribuna del Parlament, actes públics i mítings, Pujol sempre intentava donar lliçons d'ètica i moral a tothom, mentre ell estava amagant un delicte fiscal". Aquest fet també ha estat comentat pel grup municipal de CiU: "Som els que estem més decebuts amb tot aquest afer", ha afirmat la portaveu nacionalista, Sandra Suárez.   Franco deixa de ser alcalde "honorífic i perpetu" D'altra banda, prèviament a la moció del PSC vers les referències a la família Pujol-Ferrusola, el Ple de Calafell d'aquest dilluns ha acordat revocar a Francisco Franco el títol d'alcalde "honorífic i perpetu". La proposta s'ha debatut a través d'una moció de CiU, i tots els grups han lamentat que encara fos vigent aquest títol, aprovat l'any 1964 per ordre del Règim franquista. Tots els regidors del Ple han votat a favor de la revocació excepte Juan José Garcia, del PP, que s'ha abstingut.   A l'aprovació d'aquesta moció a Calafell l'han precedit altres acords municipals idèntics en diversos municipis de la comarca, com Bellvei i la Bisbal del Penedès. Properament, es preveu que el debat es repeteixi als ajuntaments de Cunit i el Vendrell, després que l'Arxiu Comarcal del Baix Penedès hagi constatat durant el darrer mes que en tots aquests municipis continua vigent el nomenament de Franco com a alcalde honorífic.

Summary: Calafell eliminarà del municipi totes les referències a la família Pujol-Ferrusola


El president de la Generalitat, Quim Torra, ha anunciat que el Govern aprovarà al Consell Executiu de dimarts que ve diverses mesures per adequar-se als objectius de la Reforma Horària. Durant la constitució de la Comissió de seguiment del Pacte per a la Reforma Horària, aquest divendres al matí a l'auditori de Palau, Torra ha concretat que el Govern es compromet a no convocar actes públics més tard de les 18:00 hores, i evitar sopars de representació institucional. L'executiu també aposta per organitzar esmorzars i dinars "més saludables", i tancar els edificis públics no més tard de les 20:00 hores. A més, l'executiu prepararà un decret llei de cara al segon semestre del 2019 on fomentarà el teletreball com a sistema d'organització flexible a l'administració pública. (Aquesta notícia substitueix la publicada a les 11:37 hores -ja corregida- i modifica un error de la font informant, ja que el decret llei del Govern només recollirà la proposta de fomentar el teletreball) Torra ha afegit que una de les accions també serà evitar convocar reunions més tard de les 16:00 hores i que acabin abans de les 18:00 hores, així com garantir el dret a la desconnexió digital en assumptes laborals. Les mesures s'aniran incorporant de manera "progressiva".  A l'acte també hi han participat la consellera de la Presidència, Meritxell Budó, i el conseller de Polítiques Digitals i Administració Pública, Jordi Puigneró, així com el director de l’Oficina per a la Reforma Horària del Departament de la Presidència, Alexis Serra. Budó ha apostat perquè tots els departaments del Govern dissenyin polítiques per afrontar els canvis, i Puigneró s'ha conjurat perquè Catalunya lideri "el canvi digital" amb "intel·ligència".

Summary: ANUL·LA L'ANTERIOR:Torra anuncia que el Govern aprovarà dimarts que ve diverses mesures per adequar-se a la Reforma Horària


El tràfic total de TEU s'incrementa un 12% els dos primers mesos de l'any, impulsat pel comerç exterior ACN Barcelona.-L'exportació de contenidors al Port de Barcelona ha registrat un increment del 14% fins al febrer en relació als dos primers mesos del 2015. Concretament, les instal·lacions portuàries han canalitzat un total de 96.666 TEU –un TEU equival a un contenidor de 20 peus- a l'exterior. Pel que fa als contenidors d'importació, se'n van registrar 82.590 TEU, el que representa un creixement del 6% en comparació amb el mateix període de l'any anterior. En total, el tràfic total de contenidors entre gener i febrer s'ha situat en els 319.668 TEU, un 12% més que en els dos primers mesos de l'any passat.  Els socis més dinàmics amb el port han estat la Xina, que ha augmentat un 6% els intercanvis, els Estats Units (+18%), la Unió dels Emirats Àrabs (+193%), l'Aràbia Saudita (+86%) i l'Índia (+28%).

Summary: Creix un 14% el nombre de contenidors d'exportació del Port de Barcelona fins al febrer


La presidenta del parlament, Carme Forcadell, ha enviat aquest divendres un informe al tribunal Constitucional sobre la votació de la votació de la ratificació de l'informe de la comissió del procés constituent. En l'escrit, Forcadell defensa la seva actuació al capdavant de la cambra i deixa clar que la "llibertat d'expressió i el dret de participació dels ciutadans per mitjà dels seus representants" s'ha de produir "sense pertorbacions il·legítimes". Forcadell recorda que el Parlament és la "seu natural" del debat polític i que l'eventual resultat del debat parlamentari "és una qüestió que no ha de condicionar anticipadament la viabilitat mateixa del debat".  Per això, Forcadell afirma que "l'obstaculització" de la votació sol·licitada hagués vulnerat l'"ius in officium" dels parlamentaris, la llibertat d'expressió i el dret de tots els ciutadans a participar en els assumptes públics, reconeguts en els articles 20 i 23 CE i en l'article 10 del Conveni Europeu de Drets Humans, i amb això, afegeix, "hauria afectat de manera irreparable al procés de formació i exteriorització de la voluntat política democràtica". L'informe presentat al TC recorda que "si s'hagués impedit aquesta votació, s'hauria incomplert el Reglament del Parlament, i a més s'hauria afectat el nucli de drets  i facultats dels representants públics, en la mesura que està clar que aquesta sol·licitud ve directament relacionada amb el seu mandat representatiu". L'escrit afegeix que aquesta afectació "no hagués arribat únicament als diputats que van proposar la modificació de l'ordre del dia, sinó a tots els diputats de la Cambra, tenint en compte que tots els grups parlamentaris, fins i tot els totalment oposats a la inclusió d'aquest punt en l'ordre del dia, van utilitzar el seu torn de paraula en el debat". La presidenta del Parlament al·ludeix a la jurisprudència del Tribunal Europeu de Drets Humans on, segons l'informe, s'afirma que la llibertat d'expressió juga un paper "fonamental" en l'elaboració de polítiques i sosté que aquesta llibertat i la seva protecció "són d'aplicació no només a idees que poden resultar favorables als Estats o els governs en qüestió o considerades com inofensives o indiferents, sinó també a idees que poden resultar xocants" ja que "això constitueix una part essencial del pluralisme, la tolerància i l'obertura de ment que modelen en definitiva a una societat democràtica". Al text, Forcadell fa referència a la sentència del Tribunal Europeu de Drets Humans del 16 de setembre de 2014, que estableix "una relació directa entre la llibertat d'expressió i la inviolabilitat parlamentària", drets que contribueixen a garantir, segons diu, "la protecció a la llibertat d'expressió en el si del Parlament" i "la protecció d'una democràcia política efectiva".  A més, Forcadell deixa clar a l'informe que adoptar les mesures de la interlocutòria obligaria la Mesa a realitzar un judici d'"oportunitat política" previ a la tramitació de qualsevol iniciativa, contrari a la pròpia jurisprudència del TC que afirma que la funció principal de les Meses, i per tant també de la seva presidenta, "consisteix en controlar la regularitat jurídica i viabilitat formal o processal de les iniciatives presentades i no han d'inadmetre propostes per la suposada inconstitucionalitat del seu contingut, ja que d'aquesta manera estarien infringint el dret de representació dels parlamentaris autors de la iniciativa".

Summary: Forcadell defensa la llibertat d'expressió del Parlament davant del TC


El PSC ha presentat aquest dissabte la seva llista a la ciutat de Girona. Es tracta d'una candidatura "integradora" que formen persones joves amb d'altres noms rellevants del socialisme històric. Entre les novetats destaca la número sis, la que va ser regidora de Convergència i Unió, Isabel Muradàs, que ara va a les llistes socialistes. La candidatura socialista combina noms joves i nous, com el de la número dos, l'experta en comerç internacional Bea Esporrín, amb d'altres socialistes històrics com Francesc Francisco Busquets, regidor, tinent d'alcalde i subdelegat del govern espanyol a Girona. La llista l'encapçala novament Sílvia Paneque amb la voluntat de mirar als barris i fer de Girona una ciutat "on hi pugui cabre tothom". Paneque tindrà de número tres la historiadora Mònica Ferrer i com a quatre el biòleg Quim Ruhí. El cinquè de la candidatura és l'advocat Joan Antoni Balbín, que precedeix Muradàs. Un altre dels noms que destaquen de l'aposta de Paneque és el número vuit, el futbolista Àngel Martínez. La número u dels socialistes a Girona ha destacat la capacitat de la llista de persones que l'acompanyen i ha reconegut les "mirades diferents" de tots els components de la candidatura. Paneque ha conclòs demanant que es dugui a terme aquest "tomb tan necessari" per Girona i ha assegurat que "ningú quedarà exclòs" del projecte que encapçala.

Summary: El PSC presenta una llista "integradora" a Girona amb persones joves i noms rellevants del socialisme històric


El vicepresident i els consellers cessats per Rajoy asseguren que no traslladen la seu del Govern a la cambra i que la tria del lloc per trobar-se és conjuntural i puntual ACN Barcelona.-Oriol Junqueras, Jordi Turull, Raül Romeva, Josep Rull i Carles Mundó, vicepresident i consellers de Presidència, Exteriors, Territori i Justícia cessats pel govern espanyol, s’han reunit aquest dimarts, passades les 13:40 hores del migdia a una de les sales reservades per al Govern dins el Parlament de Catalunya. La trobada és la primera que es produeix després que el president Carles Puigdemont hagi anunciat des de Brussel·les que ni ell ni els consellers cessats que l’acompanyen demanen asil polític a Bèlgica però que es queden de moment allà per actuar amb "llibertat i seguretat", mentre la resta del seu executiu roman a Catalunya. De manera informal, Junqueras i Turull han comentat amb la premsa que prenia les imatges de la reunió que l’elecció del lloc de la reunió d’aquest dimarts és puntual i no tenen previst traslladar la seu habitual del Govern cessat a la cambra catalana.  El president Carles Puigdemont ha explicat a Brussel·les que part del Govern cessat es quedarà a la capital europea mentre la resta dels membres seguiran a Catalunya. Després d’aquest anunci, Junqueras, Turull, Rull, Romeva i Mundó han volgut demostrat que “el Govern treballa amb normalitat” i s’han reunit al Parlament. Així, quan ha acabat la compareixença de Brussel·les, tots han sortit dels despatxos de JxSí on s’estaven trobant, i han anat a una de les sales que el Govern té habitualment reservades al Parlament.  Allà, mentre els mitjans gràfics prenien imatges de la trobada, han explicat que no tenien previst fer cap declaració pública, però a preguntes d’alguns periodistes de manera més informal, han respost que no estaven reunint-se al Parlament perquè haguessin traslladat la seu del Govern –que ells remarquen que és el “legítim”- a la cambra. “Seguirem treballant amb normalitat”, ha dit Turull.

Summary: Junqueras, Turull, Romeva, Rull i Mundó es reuneixen al Parlament per primer cop després de l’anunci de Puigdemont


L'alcalde de Lleida, Miquel Pueyo, i el tinent d'alcalde de Transició Ecològica, Sergi Talamonte, han visitat aquest dimecres, acompanyats per tècnics de l'àrea de Medi Ambient de la Paeria, els treballs que s'estan executant als aiguamolls de Rufea per potenciar el valor ambiental d'aquest entorn natural fluvial i també el seu ús per part dels ciutadans. En aquest sentit, han anunciat que les millores dutes a terme es presentaran amb una festa popular el Dia Mundial de l'Aigua, el 22 de març. Les obres que finalitzaran en uns dies consisteixen a habilitar un camí perimetral, un mirador, una passarel·la flotant, una bassa per amfibis, una torre per la nidificació d'aus, la col·locació de mobiliari i la replantació d'arbres i arbustos. Pueyo ha destacat que un dels objectius de les obres és "enllaçar i millorar aquestes vies paral·leles al riu", cosa que, "pot permetre generar estructures radials de gran interès". "L'Horta de Lleida és activitat del sector primari, però també és paisatge i un coixí mediambiental, un dels valors més importants com a comunitat", ha remarcat l'alcalde. Per això, ha dit que "el repte és defensar-lo, millorar-lo, sostenir-lo i crear infraestructures poc dures per poder-hi accedir, però també donar-ho a conèixer a les escoles i als ciutadans, que han de ser els principals defensors del medi ambient", ha plantejat Pueyo. Per la seva banda, Talamonte ha incidit en la millora de l'accessibilitat de tot el Camí del Riu, que s'està abordant amb fons europeus a través del projecte TTFS. "S'estan adequant alguns trams, per fer-lo encara més transitable i permeable per a les bicicletes i les persones que van a peu, però ara ja és força accessible", ha indicat.  Amb la visita d'aquest dimecres, els responsables municipals han pogut constatar que "en una hora i mitja s'hi arriba des del centre de la ciutat". "És un camí que en el futur també ha de connectar amb la Mitjana i a la llarga fins a Corbins", fet que permetrà "anar des de les Escoles Alba fins aquí caminant pel riu", segons ha assenyalat Talamonte. Les obres que s'estan acabant ara als aiguamolls de Rufea inclouen la construcció d'un camí perimetral que permetrà donar la volta a tota aquesta zona natural de 35 hectàrees; un mirador que permetrà tindre una visió elevada d'aquest espai; la construcció d'una passarel·la flotant per damunt de la bassa gran; la nova bassa dels amfibis, la torre de biodiversitat, que incorpora un hotel d'insectes i diferents espais per a nidificació d'aus; la col·locació de mobiliari (bancs i taules); i la replantació d'arbres i arbustos típics de les zones humides de la plana. Els aiguamolls de Rufea són una àrea fluvial d'un gran interès natural i amb gran presència d'aus hivernants.

Summary: Lleida presentarà les millores dels aiguamolls de Rufea amb una festa popular el Dia Mundial de l'Aigua


El sindicat de la policia USPAC ha denunciat la manca d'un espai adient per a guardar els decomisos de marihuana a les comissaries els Mossos d'Esquadra. El sindicat ha explicat que el darrer cas s'ha produït a Tremp on, durant dos setmanes, hi ha hagut un emmagatzematge important de plantes de marihuana a l'interior del pàrquing de la comissaria, provocant molèsties als agents. Els mossos d'aquesta comissaria han de manipular aquesta substància sense material adequat i han de suportar la forta olor que això provoca, argumenta el sindicat. USPAC lamenta que és el segon cop que passa un fet similar en poc temps i que no s'hagin buscat solucions ni mitjans per a custodiar aquestes plantes en altres indrets, com podria ser a l'exterior de la comissaria, en contenidors hermètics i amb precinte. La manca d'aquest espai a les comissaries fa que es deixin les plantes de marihuana decomissades durant setmanes als pàrquings o despatxos interiors de les comissaries. USPAC diu que tant és així que fa uns mesos van haver-hi agents afectats per picades de puces, per deixar les plantes durant mesos al pàrquing. Aquest fet provoca que tota la comissaria faci una olor insuportable, provocant molts cops marejos, mals de cap o vòmits diu el sindicat.

Summary: Queixes per la forta olor de marihuana a la comissaria de mossos de Tremp


El president de la Generalitat, Quim Torra, ha donat suport al seu homòleg del Parlament de Catalunya, Roger Torrent, i als membres independentistes de la Mesa de la cambra catalana, Josep Costa, Eusebi Campdepadrós i Adriana Delgado, després que Ciutadans els hagi denunciat per prevaricació per permetre, a principis de juliol, la votació que va ratificar la declaració del 9-N del 2015 amb els vots de Junts per Catalunya, ERC i la CUP. Torra ha recordat a través de Twitter que al Parlament es parla, es discuteix i es vota "de tot", i ha subratllat que és en aquesta institució "on rau la sobirania del poble de Catalunya". El president de la Generalitat ha donat les gràcies als quatre denunciats i s'ha posat al seu costat "pel que calgui". L'entrada a la popular xarxa social acaba amb el missatge: "I endavant, sempre endavant".

Summary: Torra dona suport a Torrent i els membres de la Mesa denunciats per Cs recordant que al Parlament es parla "de tot"


El Teatre Auditori de Granollers acollirà aquest diumenge a les set del vespre el concert 'Música per la pau i la memòria' creat expressament per l'Orquestra de Cambra del municipi per commemorar el 80è aniversari del bombardeig de la ciutat. Gairebé un centenar de cantaires de cors i escoles de música locals pujaran a l’escenari amb més d’una trentena de músics de l’Orquestra de Cambra per interpretar peces de Yoshimatsu, Fauré, Mozart, Rheinberger i Xostakovitx amb l'objectiu de recordar un dels moments més tràgics viscuts a la ciutat vallesana i per fer  reflexionar les noves generacions sobre els efectes de les guerres. "Volem que el públic reflexioni a través de la música, que miri cap al passat però també cap al futur, amb esperança", ha destacat Corrado Bolsi, director de l’Orquestra de Cambra de Granollers.  A més de l'Orquestra de Cambra de Granollers, el concert comptarà amb la participació dels alumnes de l’Escola Municipal de Música i el Conservatori Josep M. Ruera i tres cors participants de Granollers: la Coral Polifònica, el Cor Femení i el Cor Mixt Amics de la Unió. Tots ells, dirigits per la directora convidada Mireia Barrera, es trobaran en un mateix escenari per primera vegada. El concert oferirà projeccions visuals i utilitzarà els cors com a element físic per transmetre conceptes i sensacions més enllà de la seva veu. Concert familiar El mateix dia del concert a dos quarts de sis, els més petits podran gaudir també del concert familiar de l’Orquestra de Cambra amb la presentació de David Puertas i una durada de 30 minuts. Un concert basat en l’art de les muses, el símbol de la pau i Euterpe, la musa de la música que toca la flauta per transmetre el seu geni: mentre sona la música, nosaltres estem en pau.

Summary: Un centenar de cantaires locals participaran en el concert per commemorar el 80è aniversari del bombardeig de Granollers


La policia de l'Estat ha detingut a Lleida un home resident a la capital del Segrià de nacionalitat espanyola a qui li constava vigent una ordre europea de detenció i lliurament expedida per les autoritats judicials alemanyes, concretament del districte de Friburg. L'home està acusat de contactar, a través de l'anomenada Internet fosca, amb una parella a la qual va oferir diners a canvi de realitzar actes sexuals amb el fill de 8 anys de la dona. A canvi d'un primer lliurament de diners la parella, que també està acusada en la causa oberta a Alemanya, va oferir al detingut pel·lícules de contingut sexual del menor. Després d'aconseguir eludir la pressió policial a Alemanya, finalment va ser localitzat i detingut a la ciutat de Lleida. L'arrestat ja havia estat detingut per la policia espanyola per prostitució i corrupció de menors en els anys 2005 i 2007. La policia de l'Estat ha detingut a Lleida, en el marc d'una operació coordinada a través de l'Oficina Sirene, un home resident a la capital del Segrià, de nacionalitat espanyola, a qui li constava vigent una ordre europea de detenció i lliurament expedida per les autoritats judicials alemanyes, concretament del districte de Friburg. L'home està acusat de contactar, a través de l'anomenada Internet fosca, amb una parella a la qual va oferir diners a canvi de realitzar actes sexuals amb el fill de 8 anys de la dona. A canvi d'un primer lliurament de diners la parella, que també està acusada en la causa oberta a Alemanya, va oferir al detingut pel·lícules de contingut sexual del menor. Després d'aconseguir eludir la pressió policial a Alemanya, finalment va ser localitzat i arrestat a la ciutat de Lleida. L'home ja havia estat detingut per la policia espanyola per prostitució i corrupció de menors en els anys 2005 i 2007. Els fets es van iniciar l'abril del 2016 i es van perllongar fins al mes d'octubre del mateix any, període en el qual pagava entre 100 i 5.000 euros a la mare i regals al menor per les trobades sexuals, segons fonts policials. D'altra banda, juntament amb la parella de la mare del menor, hauria realitzat vídeos i fotografies de contingut sexual del nen amb la intenció de compartir-les a través de la Internet fosca.  L'operació l'ha duta a terme per la Unitat de delinqüència i crim organitzat de la de la policia espanyola a Lleida i pel Grup de localització de fugitius internacionals de la Comissaria general de policia judicial del cos.

Summary: Detingut un veí de Lleida buscat per la justícia alemanya per abús sexual a un menor i pornografia infantil


Els estudiants de l'IES Joanot Martorell d'Esplugues de Llobregat s'han trobat amb un institut molt diferent al qual van deixar enrere el mes de març passat. Aquest dilluns han tornat 40 dels 61 alumnes de segon de batxillerat, el que suposa un 10% dels joves que estudien en aquest centre. Per poder-hi accedir, els nois i noies havien de dur mascareta, sotmetre's a controls de temperatura i desinfectar-se amb gel hidroalcohòlic. A l'aula, s'han retrobat amb els companys, això sí, mantenint les distàncies i en grups de deu. La directora del centre ha assegurat que malgrat que "les ganes d'abraçar-se hi eren", tots han complert amb els protocols. Els estudiants s'han mostrat "il·lusionats" però han reconegut que estan amoïnats per les PAU.

Summary: L'IES Joanot Martorell d'Esplugues reprèn l'activitat amb controls de temperatura, mascaretes i el 10% dels seus alumnes


El Síndic de Greuges, Rafael Ribó, recomana que els líders independentistes empresonats per l'1-O progressin a un tercer grau per tal que puguin fer el confinament a casa durant l'estat d'alarma. A través d'un comunicat, Ribó assegura que s'ha adreçat al president de la Generalitat, Quim Torra, i a la consellera de Justícia, Ester Capella, per conèixer la seva opinió sobre aquesta qüestió. Les juntes de tractament de les presons han decidit no deixar sortir els polítics presos durant el confinament després que el Tribunal Suprem (TS) advertís els funcionaris de presons de possibles conseqüències legals. Actualment els polítics empresonats per l'1-O estan en un règim de tercer grau i 100.2 que els permet sortir de la presó per treballar o tenir cura d'un familiar. El Síndic de Greuges proposa que es passi a tercer grau tots els que es troben en la mateixa situació que els líders independentistes presos i que complexin una sèrie de condicions: mostrar un perfil d’escassa perillositat i risc baix de reincidència delictocriminal i bona conducta; disposar d’un suport extern, familiar/social, consolidat que permeti assegurar l’obligació de confinament a domicili, i estar disposades a mantenir d’altres mecanismes de control.   Segons Ribó, aquesta mesura s’ha d’adoptar de "manera generalitzada" i sense incórrer en cap forma de discriminació entre les persones internes que compleixin aquests requisits. Per tant, conclou que aquesta mesura hauria de beneficiar les nou persones condemnades per l'1-O que són a la presó. El Síndic de Greuges demana a l'administració penitenciària "l'agilització" de les actuacions per excarcerar, en la mesura que sigui possible, "el major nombre de persones internes als centres penitenciaris amb la finalitat de minimitzar els risc de contagi del la covid-19".  A més, Ribó remarca que la mesura està avalada pel "principi de flexibilitat", que segons ha destacat, ha de ser present durant tot el període d’execució de la pena privativa de llibertat. I es tractaria, segons el Síndic, d'una mesura de caràcter temporal mentre duri la situació d’excepcionalitat, per tant, tornarien en règim de segon grau un cop superat el confinament.  Segons dades del Departament de Justícia, el 69 % dels presos en tercer grau ja passa el confinament a casa seva i 101 interns en situació de segon grau i 100.2 han passat en règim de tercer grau.

Summary: El Síndic de Greuges recomana que els polítics presos passin a tercer grau perquè puguin fer el confinament a casa


El portaveu del govern espanyol, Íñigo Méndez de Vigo, ha alertat que si la moció de censura del PSOE prospera hi haurà "un govern Frankenstein sense pressupostos" i que això "és dolent per a Espanya". Ha tornat a carregar contra el secretari general del PSOE, Pedro Sánchez, perquè creu que es mou "per ambició personal" i ha dit que la moció està generant ja "inestabilitat". "No té cap viabilitat, i no és que ho digui jo sinó els mercats, la borsa que baixa i la primera de risc que s'ha disparat pel factor d'inestabilitat que ha introduït la moció", ha criticat Méndez de Vigo. El portaveu de l'executiu de Rajoy ha recordat que els pressupostos del 2018 estan encara pendents de l'aprovació al Senat i que, tant aquests com els dels 2017, van rebre el vot en contra del PSOE. També ha tancat la porta a avançar eleccions. "Creiem en l'estabilitat i continuarem en les nostres funcions com des de fa any i mig", ha sentenciat.

Summary: Méndez de Vigo alerta d'un "govern Frankenstein sense pressupostos" si la moció prospera


L'Ajuntament de Lleida prorrogarà fins al proper 20 de setembre el servei que ofereix de refugi per a temporers que treballen en la campanya de la fruita al pavelló Agnès Gregori del barri de Balàfia. Així ho ha anunciat a través de tuiter la tinent d'alcalde i portaveu del govern municipal, Jordina Freixanet, que ha remarcat que ''malgrat no tenir ni un euro previst'' després del canvi de govern, des de l'1 de juliol han garantit un refugi, dutxes, consigna i seguiment a totes les persones que ho han desitjat. La Plataforma Fruita amb Justícia Social va alertar dimecres que el tancament del refugi estava previst per aquest dijous i que així s'havia comunicat a la seixantena d'usuaris que hi pernocten cada nit informant-los que havien de retirar les seves pertinences de les consignes. Freixanet ha assenyalat que la campanya de la fruita dolça al Segrià acaba entre el 15 i el 20 de setembre, i que a partir d'aquesta data queden poques varietats per collir. Partint d'aquesta base, ha recordat que malgrat ''no tenir ni un euro previst'' per l'anterior equip de govern, l'actual equip ha treballat des de l'1 de juliol posant en servei un refugi, amb dutxes i consigna, així com que també s'ha fet un seguiment a les persones que ho han desitjat. La tinent d'alcalde reconeix que aquest pla de xoc ''segurament ha estat precipitat'' i que en alguns moments ''s'ha actuat amb rapidesa i prenent decisions urgents''. De fet, inicialment el refugi de temporers es va ubicar al pavelló de l'Antorxa dels Camps Elisis però es va haver de traslladar a Balàfia per falta d'espai. Freixanet ha remarcat que la voluntat del govern d'entesa és que Lleida sigui una ''ciutat de drets'' i per això cada dia i nit hi ha un equip de tècnics i voluntaris que ''ha obert les portes de la ciutat a aquells que es troben al carrer''. Segons la regidora, aquesta tasca ha servit també per recollir dades i ''aprendre'n dia a dia''. Freixanet, insisteix en què ''mai n'és prou'' i diu que accepten ''gustosament'' tots els consells i crítiques perquè han vingut a ''treballar sense fer massa soroll'' i a ''posar una mica més de justícia social a la capital de la fruita dolça''. És per això que aposta per seguir aprenent dels errors i dels encerts cada dia.

Summary: La Paeria prorroga fins al 20 de setembre el refugi per a temporers al pavelló Agnès Gregori de Balàfia


CCOO demana ampliar l'abast de la Renda Garantida de Ciutadania en el context de la crisi del coronavirus, que farà incrementar el nombre de persones en risc d'exclusió social i precarietat. El sindicat, que reclama aprovar d'una vegada el reglament de desplegament de la llei, constata que la renda és ara "més necessària que mai". Les últimes dades oficials mostrn que 125.200 persones eren beneficiàries de la prestació (a 11 de març del 2020). L'1 d'abril es va arribar al punt quantitatiu complet de la prestació. CCOO constata que les quantitats que es paguen, condicionades per l'Indicador de Renda de Suficiència de Catalunya (congelat des del 2017), "encara són més insuficients en el context actual".


Endesa ha instal·lat un sistema de telecomandament a dos centres de transformació de l'Alt Empordà –situats entre Llançà i Vilamalla- que permet que la companyia pugui controlar-los remotament. L'objectiu de l'actuació és incrementar la qualitat del servei i la continuïtat del subministrament elèctric a més de 6.000 clients, repartits entre els onze municipis que abasten els centres. La mesura, a més, permet estalviar temps en la localització d'avaries i forma part del pla de la companyia per millorar tecnològicament les infraestructures que té a la comarca. Els treballs han tingut un pressupost de 25.000 euros.

Summary: Endesa instal·la un sistema de control remot a dos centres de transformació de l'Alt Empordà


La militància del PSC de Badalona decidirà en una consulta interna si la formació ha de liderar amb PP i Cs la moció de censura per fer fora Dolors Sabater de l'alcaldia. Així ho ha anunciat aquest divendres el líder dels socialistes a Badalona, Àlex Pastor, que ha afegit que la data i la pregunta de la consulta "es decidiran en els pròxims dies" un cop la direcció nacional del partit autoritzi la consulta. "Volem una consulta sincera on tothom es pugui expressar lliurement", ha destacat. La decisió de consultar a les bases es va prendre ahir dijous al vespre en un assemblea a la que van assistir prop de 180 militants del partit que "van avalar tots els passos fets fins ara" pel grup municipal. Pastor ha reiterat que Sabater "està incapacitada per seguir governant" i que és necessari un canvi urgent perquè "la situació actual no es pot aguantar més" i la ciutat no es pot permetre perdre l'any que queda fins les pròximes municipals. A la consulta estan cridats el mig miler de militants de la formació a Badalona.

Summary: El PSC de Badalona sotmetrà a consulta de la militància si lidera una moció de censura contra Sabater amb PP i Cs


Barcelona acull aquest dimarts i dimecres la reunió de defensors de tot el món per abordar aquesta crisi humanitària ACN Barcelona.-El president de la Generalitat, Carles Puigdemont, l'alcaldessa de Barcelona, Ada Colau, i el Síndic de Greuges, Rafael Ribó, han cridat aquest dimarts a acabar amb la vulneració dels drets humans que pateixen els refugiats que arriben a Europa. Ho han dit durant la inauguració d'un seminari de defensors del poble de tot el món que té lloc a Barcelona aquest dimarts i dimecres. "Malgrat els avenços democràtics i socials a cada país i els acords internacionals continuem veient pràctiques que ens continuen avergonyint", ha dit Puigdemont. Colau, per la seva part, ha avisat que Europa es va fundar per dir "mai més a la deshumanització, a la violència sistèmica i al terrorisme d'estat, però avui està incomplint de manera flagrant el seu mandat fundacional".

Summary: Puigdemont, Colau i el Síndic de Greuges criden a acabar amb la vulneració dels drets humans que pateixen els refugiats


L'Estat justifica haver concedit les dotze llicències per extreure corall vermell al litoral català per "permetre la subsistència dels pescadors" que s'hi dediquen "legalment". El Ministeri d'Agricultura i Pesca assegura, a més, que l'actual legislació l'obliga a atorgar els permisos a la zona compresa entre Arenys de Mar (Maresme) i Begur (Baix Empordà), perquè tota la resta de costa fins a la frontera francesa es veu afectada per la veda de deu anys. El govern espanyol també carrega contra la Generalitat i l'acusa d'haver tirat pel dret aplicant la moratòria "sense comptar" ni amb l'opinió del Ministeri ni amb la dels pescadors. L'Estat també subratlla que, tot i que cinc dels corallers que han optat a les llicències tenen sancions pendents, com que cap d'elles és ferma, això no els exclou del procés. "No hi ha possibilitat legal d'impedir que hi participin", recull el Ministeri. El govern espanyol, però, sí que es compromet a intensificar els controls i les inspeccions als corallers. El Ministeri d'Agricultura, Pesca, Alimentació i Medi Ambient (MAPAMA) ha sortit al pas de la polèmica que han generat les autoritzacions per extreure corall vermell a la zona d'aigües exteriors compresa entre el sud de la Costa Brava i el nord del Maresme. L'Estat ja recorda, d'entrada, que la norma que regula l'extracció de corall, i que es va aprovar al 2013, fixava que es podien concedir dotze llicències a l'àmbit comprès entre Arenys de Mar i la frontera francesa. Aquest àmbit, però, es va veure reduït amb la veda de deu anys que la Generalitat va aplicar l'any passat. Una moratòria que, per al Ministeri, es va fer d'esquenes al govern espanyol i als corallers.  En un comunicat, el MAPAMA diu que, a l'hora de prendre la decisió, el Govern "no va informar en cap moment ni va comptar" amb el Ministeri i els pescadors autoritzats. I que tan sols els va fer saber que tiraria endavant la veda "dies abans" que l'ordre sortís publicada al Diari Oficial de la Generalitat (DOGC). Després que la Generalitat decretés la moratòria en aigües interiors entre el cap de Begur i la frontera francesa, el Ministeri va fer el mateix a les exteriors. És a dir, va prohibir extreure corall en aquest àmbit. Això es va incloure en una ordre estatal publicada el passat novembre.  Una ordre que, al mateix temps, obria el procés per atorgar les 47 llicències d'extracció de corall vermell que es reparteixen arreu del litoral espanyol (i que a més de Catalunya, inclouen zones de Balears, Almeria i el golf de Cadis). D'aquestes 47 llicències, a la costa catalana, com fixava la llei, li'n corresponien dotze (ara, restringides a les aigües exteriors entre Arenys de Mar i Begur) Per a la "subsistència" del sector El MAPAMA explica que, abans que l'ordre es publiqués, la Generalitat hi va al·legar. Al seu escrit, hi explicava que entre Arenys i Begur no s'havien detectat extraccions de corall, i que si l'Estat concedia les dotze llicències, "podria produir-se alguna mena de picaresca que posés en perill la veda decretada". El Ministeri, però, diu que més enllà d'aquesta al·legació, no es va fer més. "Les autoritats de Catalunya van renunciar a recórrer l'ordre i només es van limitar a sol·licitar per carta que l'Administració Central reconsiderés la decisió d'atorgar autoritzats de pesca de corall vermell a Catalunya per protegir l'espècie", diu el comunicat. Per això, el Ministeri assegura que ha decidit "mantenir l'activitat dels dotze corallers a la resta d'aigües exteriors no colindants amb les interiors per permetre la subsistència dels pescadors que viuen legalment" de l'extracció de l'espècie. Cinc sancionats, però cap exclòs Les llicències que s'han atorgat ara tenen un termini de dos anys. L'Estat també subratlla que, tot i que cinc dels pescadors que hi van optar tenen sancions pendents, això no els exclou del procés perquè cap d'elles és ferma.  En quatre dels casos, els corallers han presentat recurs a la multa (que encara no s'ha resolt). I pel què fa al cinquè, com que a banda se li ha obert un procés judicial, això ja de facto "paralitza la via administrativa", recull el Ministeri. És a dir, que tampoc se l'ha sancionat perquè aquest procés està aturat. "Cap d'ells ha rebut una resolució ferma; per tant, no hi ha possibilitat legal d'impedir que participin a l'adjudicació", diu el MAPAMA. Més controls Per últim, el Ministeri sí que es compromet a intensificar els controls i les inspeccions als corallers. De fet, diu que està elaborant un nou protocol que, entre d'altres, establirà "mesures de gestió" de les embarcacions i fixarà que, abans d'entrar a port, els pescadors estiguin "obligats a notificar prèviament" tant el pes com el número de coralls que han extret del fons marí. "Espanya treballa amb la Comissió Europea per buscar solucions perquè es pugui mantenir l'activitat de pesca de corall que es duu a terme a fondàries de fins a 70 metres", subratlla l'Estat. En especial, el Ministeri diu que es vol aplicar una nova recomanació de la Comissió General de Pesca del Mediterrani (CGPM) per endurir els controls. "A més, el Ministeri segueix estant disponible per col·laborar amb la Generalitat per eradicar el furtivisme", conclou el comunicat.

Summary: L'Estat justifica les llicències per "permetre la subsistència" dels corallers i perquè la llei li obliga a concedir-les


El Secretari General de Podem Catalunya, Xavier Domènech, ha augurat que amb la victòria de Pablo Casado a les primàries del PP hi haurà "una competició" entre el líder dels populars i Albert Rivera "per veure qui és més de dretes". A més, ha definit al nou líder popular i al de Ciutadans com a "grans candidats per a VOX". Domènech i el secretari d'Organització de Podem, Pablo Echenique, han assistit a la jornada 'El 2019, Podem' que es fa aquest dissabte a la Universitat Rovira i Virgili de Tarragona. Echenique també s'ha referit a la victòria de Casado donant el "condol a Albert Rivera i a VOX" i felicitant a "José Maria Aznar i als fonamentalistes homòfobs d'Hazte Oír". Durant la seva intervenció, Xavier Domènech ha considerat que cada vegada és "més necessari" un canvi, ja que, a parer seu, el Govern de la Generalitat "no té projecte per al país" i "se sosté amb forces parlamentàries que ja no només tenen conflictes entre elles, sinó que també internament". Echenique ha detallat que la jornada d'aquest dissabte té com a objectiu final les eleccions municipals del 2019 i que la seva formació pretén ser "volant del canvi a Catalunya i a la resta de l'Estat". "Nosaltres no tenim amics poderosos, el nostre capital polític és la gent, per això aquesta iniciativa amb protagonisme militant és fonamental", ha reblat Echenique. Per la seva part, Domènech ha insistit en la importància de "construir candidatures del canvi" als municipis de cara les pròximes eleccions, una fita que ha de ser "el veritable canvi que es produeixi al país". En referència a la presumpta corrupció del Rei emèrit, Joan Carles I, Pablo Echenique ha demanat al president del govern espanyol, Pedro Sánchez, "ser valent" i que "posi fi al pacte de silenci que envolta la monarquia al nostre país, perquè la gent treballadora s'ho mereix i s'ho ha guanyat", així com per fer pública "la llista de defraudadors que es van acollir a l'amnistia fiscal del PP". Echenique també ha instat a tots els partits i grups parlamentaris a donar suport a la comissió al Congrés per investigar les presumptes comissions cobrades per Joan Carles I.

Summary: Domènech augura que hi haurà "una competició entre Casado i Rivera per veure qui és més de dretes"


SOS Menjadors reclama una llei que blindi el temps del migdia i garanteixi una implementació progressiva de la gratuïtat ACN Igualada.-Associacions de Mares i Pares d’arreu de Catalunya volen seguir gestionant els menjadors escolars. Aquest dimecres, liderats per la plataforma SOS Menjadors, han tret el servei als patis de les escoles, carrers i places per tal de reclamar, d’una banda, una llei que blindi el temps del migdia i garanteixi una implementació progressiva de la universalitat i la gratuïtat i, de l'altra, celebrar que el Departament d’Ensenyament de la Generalitat hagi aturat el decret de menjadors. A Igualada, les dues escoles públiques on el servei està gestionat pel col·lectiu de pares, s’han sumat a la protesta. Prop d’una vintena de centres escolars han protagonitzat accions reivindicatives aquest dimecres. A Osona, per exemple, les escoles Roura Gros de Santa Eulàlia de Riuprimer, el CEIP Sentfores i l’escola Estel de Vic han traslladat l’àpat fora de les instal·lacions. Altres com les igualadines Emili Vallès i Ramon Castelltort, les dues úniques públiques gestionades per AMPAs, han optat per convidar-hi els mitjans de comunicació per mostrar-los-hi com pot funcionar un menjador gestionat pel col·lectiu de pares i mares. Elisa Martínez, presidenta de l'AMPA de l'escola Emili Vallès d'Igualada, ha remarcat que l’objectiu de la protesta és defensar l’actual “model de menjador”. “És de qualitat, opta pels productes de proximitat i manté els preus assequibles per a les famílies”, ha recalcat. Posa com a exemple que aquesta gestió de l’AMPA va permetre arrencar per primera vegada a la capital de l’Anoia un programa de beques menjadors per a alumnes de secundària fins llavors mai vist. Mantenir diàleg i la llei El Departament d'Educació ha parat el polèmic decret de menjadors que deixava fora de la gestió les AMPAs perquè el servei passava a adjudicar-se per concurs públic. SOS Menjadors, però, manté els accions reivindicatives per poder-lo tombar definitivament i substituir-lo per una llei que garanteixi que, les AMPAs que ho vulguin, puguin continuar fent autogestió o contractació directa del servei de menjador. Aquest nou marc ha d'assegurar que tots els menjadors compleixin unes garanties de qualitat pedagògica i alimentària bàsiques. Des de la plataforma asseguren que una llei faria possible complir les directives europees i les lleis de l'Estat i de la Generalitat en matèria de contractació pública, permetent que les associacions de famílies puguin gestionar el menjador escolar.

Summary: Les AMPAs treuen els menjadors escolars al carrer per reclamar que se'ls mantingui la gestió


El Parlament Europeu ha tornat a prohibir l'entrada a l'expresident i eurodiputat electe de JxCat, Carles Puigdemont. La decisió s'ha pres, segons han confirmat fonts de l'Eurocambra, arran de la reactivació de l'euroordre per part del jutge del Tribunal Suprem, Pablo Llarena. El Parlament Europeu ja va vetar l'entrada a Puigdemont durant la primera petició de Llarena per extradir-lo, i va aixecar la prohibició així que es va retirar l'euroordre. Puigdemont entra habitualment a l'Eurocambra com a visitant, i la setmana passada, per exemple, hi va fer reunions amb la Plataforma Diàleg UE-Catalunya.  En canvi, el líder de JxCat no ha pogut encara recollir les credencials d'eurodiputat, ja que Espanya no el va incloure a la llista d'eurodiputats oficials.  El seu cas, com el del líder d'ERC Oriol Junqueras, s'haurà de resoldre al Tribunal de Justícia de la Unió Europea. Puigdemont va presentar una demanda contra l'expresident de la cambra, Antonio Tajani, per no reconèixer-lo com a eurodiputat electe.

Summary: El Parlament Europeu torna a prohibir l'entrada a Puigdemont amb la reactivació de l'euroordre


La consellera de Treball, Afers Socials i Famílies, Dolors Bassa, ha signat aquest dijous l'ordre de pagament de la Renda Garantida de Ciutadania pels 26.130 beneficiaris de la Renda Mínima d'Inserció. Amb aquesta rúbrica es fa efectiva la llei 14/2017 del mes de juliol, que inicia la implementació d'aquest nou dret social a partir del 15 de setembre. Els perceptors de la RMI han passat automàticament a rebre la Renda Garantida de Ciutadania sense haver de fer cap tràmit. Aquesta ordre suposa pagar 9.975.055 euros, la quantitat destinada al període del 15 al 30 de setembre. La consellera ha destacat que des del govern català s'ha fet "un esforç perquè aquest col·lectiu de persones més vulnerables puguin cobrar la prestació en la seva totalitat", ja que les finances de la Generalitat estan intervingudes. "A cada repressió, una solució", ha afegit. La Renda Garantida de Ciutadania permet que les persones beneficiàries cobrin d'entrada 564 euros mensuals lligats a un pla d'inserció laboral o d'inclusió social, segons la realitat de cada receptor. La quantitat a percebre de la RGC anirà augmentant fins al 2020, quan els beneficiaris cobraran el 100% de l'Índex de Renda de Suficiència de Catalunya (IRSC), estimat en 664 euros al mes. Per sol·licitar la prestació i demanar cita prèvia s'ha posat en funcionament un telèfon gratuït (900400012), que fins ara ha rebut 31.000 trucades, que han generat 5000 cites prèvies. També es pot demanar cita prèvia a la web rendagarantida.gencat.cat.

Summary: Bassa signa l'ordre de pagament de la Renda Garantida de Ciutadania pels beneficiaris de la Renda Mínima d'Inserció


Vuit persones han quedat ferides aquest dijous al matí en un xoc frontal entre dos vehicles a l'N-II a Vilademuls (Pla de l'Estany), segons ha informat el Servei Català de Trànsit. Tres dels ferits són greus. L'accident s'ha produït cap a les onze del matí al quilòmetre 732 on els dos vehicles han col·lidit frontalment. El sinistre ha obligat a tallar l'N-II i es fan desviaments cap a Orriols-Banyoles. Els bombers han fet tasques d'excarceració per treure un dels ferits que ha quedat atrapat. Fins al lloc s'hi ha desplaçat set ambulàncies i l'helicòpter del SEM, tres dotacions dels Bombers de la Generalitat i efectius dels Mossos d'Esquadra.

Summary: Vuit ferits, tres d'ells greus, en un xoc frontal entre dos vehicles a l'N-II a Vilademuls


La 147a edició de la Fira de Sant Josep de Mollerussa ha arrencat aquest dissabte amb bones expectatives per part del sector firaire que enguany suma 294 expositors, 14 més que l'any passat. El president de la Generalitat, Quim Torra, ha inaugurat el certamen posant en valor als joves pagesos i a les dones dedicades al món agrari. L'alcalde de Mollerussa, Marc Solsona, ha explicat que la Fira de Sant Josep, com la ciutat, és i "vol ser" la visió, oportunitat, ambició, confiança i promoció econòmica del territori. La fira també compta amb el Saló del Tractor, que té presència bianual. Entre els estands premiats hi ha la ferreteria Osvald, de Torres de Segre, guardonada a la innovació tecnològica per unes tisores per a la poda que eviten accidents. La Fira de Sant Josep també ha crescut en l'espai que ocupa, 25.151 metres quadrats, uns 5.000 més que en la passada edició. El creixement obeeix, en part, a la celebració del Saló del Tractor, que compta amb onze empreses participants. Per la seva banda, el Saló de l'Automòbil acull 26 firmes que vendran cotxes nous i alberga un expositor de motos i un altre de caravanes.  Enguany, destaca el fet que se celebren 40 edicions de les Jornades Tècniques i dels premis d'innovació en maquinària i els 18 de la Borsa Interpirinenca de Cereals, a més del quart Aplec de Joves del Camp, que comptarà amb la participació de la consellera d'Agricultura de la Generalitat, Teresa Jordà. El gruix de l'exposició es concentra al recinte exterior, que transcorre per l'avinguda del Canal de la capital del Pla d'Urgell, on hi ha 128 firmes de maquinària agrícola. El bon temps d'aquest dissabte ha fet que des de primera hora del matí hi hagués força visitants. Un factor, el temps, que també ajuda als expositors a tenir bones expectatives, tal com ha explicat Jordi Espina, d'Espina Maquinària, que ha recordat que enguany fa 50 anys que l'empresa exposa en aquesta fira. Espina ha afegit que d'aquesta edició espera "renovar la quota de mercat per tenir maquinària de nova generació". A l'interior dels pavellons firals, Carlos Mena, de l'empresa Tecniriego, amb seus a Torrefarrera (Segrià) i Binéfar (Aragó) ha explicat que el seu objectiu és donar-se a conèixer entre els clients catalans. "És el primer cop que venim", ha afirmat. Aquesta companyia ofereix poder aprofitar l'adob d'origen animal als diferents sistemes de reg. Per últim, Osvald Esteve, de la Ferreteria Osvald de Torres de Segre, no només exposa a la Fira, sinó que també ha presentat unes tisores de poda "altament segures". Es tracta d'un estri d'origen francès que es presenta a Catalunya en el marc de la 147a Fira de Sant Josep.  La tisora, que s'ha exposat ja a Berlín i Saragossa, ha rebut un dels premis de la Fira, el de la innovació tecnològica, perquè controla la seguretat dels treballadors i evita accidents laborals, tal com ha explicat Esteve en declaracions a l'ACN. Les bones prediccions meteorològiques afavoriran la presència de visitants els quatre dies de fira, motiu pel qual s'espera que se superi la xifra d'assistència de l'any passat, que va ser d'unes 170.000 persones.  Aquest diumenge, en el marc de la Fira de Sant Josep, Mollerussa celebra el Dia de la Comarca amb la presència del conseller d'Interior, Miquel Buch. A la tarda, serà la consellera d'Empresa i Coneixement, Àngels Chacón, qui visitarà el recinte firal i assistirà a la Nit de l'Expositor.

Summary: La 147a Fira de Sant Josep de Mollerussa arrenca amb bones expectatives entre els expositors


El Born Centre de Cultura i Memòria de Barcelona, acollirà el pròxim 19 de març una jornada monogràfica sobre 'L'Ebre i Tortosa' amb l'objectiu de promocionar turísticament la ciutat i el territori a les portes de la nova temporada. L'acte, organitzat per l'Ajuntament tortosí i la revista Descobrir, a través de la iniciativa El Born.cat, mobilitzarà unes 200 persones que s'instal·laran a l'equipament barceloní per donar a conèixer els actius turístics i culturals de la ciutat. La festa, que començarà a dos quarts de dotze del migdia i finalitzarà a les set de la tarda, oferirà activitats vinculades a la festa del Renaixement –representació de les famílies nobles o els abanderats, una conferència de l'historiador Joan Hilari Muñoz i una desfilada, entre d'altres-, així com jotes –amb la participació de Quico el Célio, el Noi i el Mut de Ferreries-, artesania, rutes de la Batallà de l'Ebre o productes agroalimentaris i tradicionals.

Summary: L'Ebre i Tortosa, protagonistes d'una jornada monogràfica de promoció turística al Born de Barcelona el 19 de març


"Aquest crim no és més que una diabòlica i perversa prova d'amor que els uniria a vostè i a Albert per a sempre?", ha preguntat el fiscal a l'acusada pel crim de la Guàrdia Urbana. "Per descomptat que no, si jo només pateixo amenaces i control, això no és tenir cap prova d'amor", ha contestat Rosa Peral. L'acusada ha dit que no confiava en la Guàrdia Urbana ni els Mossos per denunciar els fets i ha reiterat que l'altre acusat, Albert López, li "controlava cada moviment i cada missatge" i "sempre estava amb la pistola". A preguntes de l'acusació popular ha dit que després de veure sang a la destral d'Albert López va pensar "que li havia sortit sang del nas" i que de la víctima, Pedro Rodríguez, era "l'última persona" que podia "odiar". "Jo no tinc cap pla i no hi ha cap pla on estigui amb ell en aquesta barbaritat. El meu únic pla que he tingut ha estat un pla de futur amb Pedro", ha explicat Rosa Peral durant el segon dia de declaracions al judici pel crim de la Guàrdia Urbana. Ha reiterat que ella no va intervenir i desconeixia el pla per assassinar Pedro Rodríguez.  El moment en què l'acusada ha mostrat més fermesa ha estat quan el fiscal ha donat a entendre que podia tenir motius per matar a Pedro Rodríguez. Ha dit que malgrat les "discussions" que van tenir l'havia ajudat a trobar un advocat en el cas de la 'pornovenjança' i en la custòdia de les filles. "Crec que és l'última persona que podia odiar", ha reblat. L'acusada ha explicat que l'arribada d'Albert López saltant la tanca de la casa i posant-se uns guants de jardineria va ser molt ràpida. Tot i que ella estava posant rentadores al costat de Pedro Rodríguez, la seva parella no se'n va adonar ni va fer cap gest o moviment. Ella s'hi va acostar per intentar dissuadir a López i es va posar a córrer escales amunt, ha explicat a preguntes de l'acusació particular. Diu que no tenia proves per denunciar Segons el relat de l'acusada mentre ella estava amb les seves filles a la planta superior Albert López li va demanar les claus del cotxe de Pedro Rodríguez i després que baixés a netejar. Quan ho va fer va trobar una motxilla amb taques de sang, una destral i "coses molt desagradables". Davant aquestes circumstàncies no va pensar en una hipotètica agressió d'Albert López a Pedro Rodríguez. "Puc arribar a la conclusió que li ha sortit sang del nas", ha explicat. Ha relatat que des d'aquell moment només pensa en protegir les seves filles i no es planteja què pot haver passat a Pedro Rodríguez. "Jo li vull seguir el rotllo perquè no s'enfadi", explica en relació a la "por" que tenia a Albert López i a les seves actuacions els següents dies, en què no va denunciar ni alertar ningú del que havia vist.  A preguntes de l'acusació particular, que ha assenyalat diverses contradiccions que el jutge ha acceptat en relació a proves i declaracions prèvies, l'acusada ha dit que tampoc tenia proves per incriminar Albert López tot i que ha reconegut que va rebre i esborrar una foto amb una mà amb sang i va portar el mòbil de Pedro Rodríguez a sobre. "Tinc la bala a casa" Peral ha explicat que no té habilitat a l'hora de disparar amb la pistola però va formar part d'un equip de tir de la Guàrdia Urbana. Ha dit que aquest és l'origen de les bales que es van trobar a casa seva. "No tenia intenció d'utilitzar mai a la meva vida la pistola", ha explicat a preguntes de la defensa d'Albert López. Ha afegit que no li van fer signar res per endur-se les bales a casa. A la pistola hi faltava una bala perquè li haurien dit que era millor per la molla de l'arma no omplir-la del tot. "Tinc la bala a casa", ha argumentat. La defensa d'Albert López li ha preguntat per aquesta bala perquè sosté que Rosa Peral hauria matat a Pedro Rodríguez d'un tret. En canvi la defensa de Rosa Peral acusa López d'haver-lo matat amb una destral.

Summary: Rosa Peral nega que el crim de la Guàrdia Urbana fos "una diabòlica i perversa prova d'amor"


El Departament de Polítiques Digitals i Administració Pública posa a partir d'aquest dimarts a disposició de la ciutadania, en especial autònoms i pimes, un banc d'eines per facilitar que mantinguin l'activitat durant la crisi sanitària del coronavirus. La conselleria de Jordi Puigneró activa la web 'L'oficina des de casa', amb un seguit de recursos, programari, serveis i eines digitals ofertes per diferents empreses del sector TIC per ajudar el teixit empresarial a aprofitar "al màxim" la tecnologia per mantenir l’activitat i productivitat empresarial, tal com ha informat el departament en un comunicat. La iniciativa pretén minimitzar l’aturada de l’activitat, i fomentar el teletreball "segur" per a qui l'hagi de mantenir. La pàgina ‘L’oficina des de casa’ distribueix  les iniciatives per categories -treball col·laboratiu, e-Learning, seguretat, integradors, connectivitat, etcètera-, i cost -gratuït o amb descompte superior al 25%. D’aquesta manera, la persona o empresa usuària pot cercar i accedir fàcilment al producte o servei que més s’ajusta a la seva demanda, veure’n la descripció i conèixer les indicacions que ha de seguir per gaudir-ne. A ‘L’oficina des de casa’ s’hi poden trobar actualment fins a 33 recursos, des de sistemes i aplicacions que permeten habilitar mitjans per poder treballar de forma remota, eines i plataformes de treball col·laboratiu, recursos d’emmagatzematge al núvol i serveis d’assesorament, suport tècnic i consultoria, entre d’altres. El conseller Puigneró ja va anunciar l’activació d’aquest banc d’eines digitals a disposició d’empreses i autònoms a la reunió telemàtica que va mantenir dijous passat amb les patronals i associacions empresarials de Catalunya per avaluar de quina manera les empreses poden aprofitar millor les eines digitals per minimitzar l’impacte de la crisi de la covid-19 en el teixit productiu.

Summary: Polítiques Digitals activa un banc d'eines perquè pimes, autònoms i ciutadania mantinguin l'activitat durant la crisi